Juontaja kertoo asiasta Youtube-videolla.

The Voice of Finland -ohjelmastakin tuttu juontaja Axl Smith jakoi keskiviikkona Jook Joint TV -Youtube-kanavalla videon, jossa hän kertoo joutuneensa poliisin kanssa tekemisiin.

– Tämä tulee olemaan varmaan mun koko elämäni surullisin postaus, Axl sanoo.

Axl kertoo, että video on kuvattu 2. maaliskuuta, ja että hän on juuri päässyt poliisikuulusteluista.

– Vietin yön sellissä, mua syytetään salakuvaamisesta.

Mies sanoo olevansa sokkitilassa ja ahdistunut. Tapahtumat juontavat juurensa ajoille, kun Axl Smith aloitti työn MTV-kanavalla 19-vuotiaana.

Axlin mukaan Peter-kollega oli seurustellut manipuloivan naisen kanssa. Nainen oli väittänyt, että Peter on raiskannut hänet. Nainen oli halunnut harrastaa Peterin kanssa kovakouraista seksiä.

– Voitte vain kuvitella, mitä sitten tapahtui. Oli totuus vastaan naisen tarina ja ruhjeilla olevat kasvot. Tai siis kaula.

Lehdet ja yleisö teilasivat Peterin, ja hän menetti työpaikkansa MTV-musiikkikanavalla. Peter joutui myös vankilaan. Poispääsyn jälkeen Peterin elämä lähti alamäkeen, ja Axl kertoo kuulleensa, että Peter lopulta joi itsensä hengiltä.

– Yksi mun mentoreista ja parhaista ystävistä oli poissa.

Axl Smith. IL ARKISTO

Axl Smith kertoo, että noista Tukholman-vuosista lähtien hänen kotonaan on ollut valvontakamerat, jottei hän joutuisi samanlaiseen tilanteeseen kuin Peter. Axl sanoo tiedostavansa, että hänkin on julkisuudenhenkilö.

– Jos näin kävisi, mulla olisi todistusaineistoa, joka puolustaisi mun tapausta. Ja se on ainoa syy, miksi mulla on videovalvontaa kotona.

Axl sanoo, että videovalvonta on tehnyt hänen olonsa turvalliseksi. 1. maaliskuuta poliisit olivat saapuneet Axlin toimistolle ja veivät hänet kuulusteluun.

– Tiedän, kuka on syytöksen laittanut vireille, hän on nainen, jota olen tapaillut ja joka ilmeisesti haluaa mulle pahaa. Ongelmana tässä kuviossa on se, että syytös pitää omalla tavallaan paikkansa.

Axl ei tiennyt, ettei omassa kodissa voi olla videovalvontaa.

– Ei voi pitää huolta sitä kautta omasta turvallisuudesta. Vaan jokaiselle, joka mun luona on ollut, heille olisi pitänyt kertoa, että heitä mahdollisesti kuvataan. Tilanne on nyt eskaloitunut hirveäksi, mua syytetään seksinauhojen kuvaamisesta.

Kukaan ei ole nähnyt Axlin kuvaamia materiaaleja.

– En luonnollisesti tekisikään sellaista. Eihän siinä olisi mitään järkeä. Se olisi mulle ja mun uralle kauhein mahdollinen tilanne. En tekisi sellaista kenellekään muulle enkä haluaisi sellaista tapahtuvan itselleni.

Kuulusteluista päästyään Axl oli lähettänyt viestin asianomaisille eli naisille, joita hän on Suomessa olonsa aikana tapaillut. Hän kertoi Peterin tarinan ja pyysi anteeksi.

– Kirjoitin, ettei ole mitään hätää ja mitään materiaalia ei ole heistä ulkona, kukaan ei ole sitä nähnyt ja otan täyden vastuun.

– Olen oppinut virheestäni, olen pahoillani tästä tapauksesta ja teen kaikkeni, että sinä ja kaikki muut tulevat muistamaan minut sellaisena kuin olen, hyväntahtoisena ja positiivisena.